KOMISIJOS SPRENDIMAS
2006 m. rugpjūčio 4 d.
nustatantis regionų, atitinkančių reikalavimus gauti finansavimą iš struktūrinių fondų pagal konvergencijos tikslą 2007-2013 m., sąrašą
(pranešta dokumentu Nr. C(2006) 3475)
(2006/595/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias Europos regioninės plėtros fondo, Europos socialinio fondo ir Sanglaudos fondo nuostatas bei panaikinantį Reglamentą (EB) Nr. 1260/1999 (1), ypač į jo 5 straipsnio 3 dalį ir 8 straipsnio 4 dalį,
kadangi:
(1)
Pagal Reglamento (EB) Nr. 1083/2006 3 straipsnio 2 dalies a punktą konvergencijos tikslu siekiama paspartinti mažiausiai išsivysčiusių valstybių narių ir regionų konvergenciją.
(2)
Pagal Reglamento (EB) Nr. 1083/2006 5 straipsnio 1 dalį regionai, atitinkantys reikalavimus gauti finansavimą iš struktūrinių fondų pagal konvergencijos tikslą, yra teritorinių statistinių vienetų nomenklatūros 2 lygį (toliau - NUTS, 2 lygis) atitinkantys regionai, kaip apibrėžta Europos Parlamento ir Tarybos reglamente (EB) Nr. 1059/2003 (2), kurių bendrasis vidaus produktas (BVP) vienam gyventojui, apskaičiuotas perkamosios galios paritetais Bendrijos duomenimis 2000-2002 m. laikotarpiu, yra mažesnis nei 75 % ES 25 BVP vidurkio per tą patį laikotarpį.
(3)
Reglamento (EB) Nr. 1083/2006 8 straipsnio 1 dalyje nustatyta, kad NUTS 2 lygio regionai, kurie pagal minėto reglamento 5 straipsnio 1 dalį turėtų atitikti konvergencijos tikslo statusą, jei minimali atitikimo reikalavimams riba būtų išlikusi 75 % ES 15 BVP vidurkio, tačiau jų nebeatitinkantys, kadangi tų regionų nominalusis vienam gyventojui tenkantis BVP viršija 75 % ES 25 BVP vidurkį, nustatytą ir apskaičiuotą pagal to paties 5 straipsnio 1 dalį, visgi atitinka reikalavimus gauti laikinąjį išimtinį finansavimą iš struktūrinių fondų pagal konvergencijos tikslą.
(4)
Todėl būtina sudaryti reikalavimus atitinkančių regionų sąrašus,
PRIĖMĖ ŠĮ SPRENDIMĄ:
1 straipsnis
Regionai, atitinkantys reikalavimus gauti finansavimą iš struktūrinių fondų pagal konvergencijos tikslą, yra išvardyti I priede.
2 straipsnis
Regionai, atitinkantys reikalavimus gauti laikinąjį išimtinį finansavimą iš struktūrinių fondų pagal konvergencijos tikslą, kaip nurodyta Reglamento (EB) Nr. 1083/2006 8 straipsnio 1 dalyje, yra išvardyti II priede.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 4 d.